RAPPORT MILL-KUMMISSJONI LILL-KUNSILL EWROPEW Rapport dwar l-Ostakoli għall-Kummerċ u l-Investiment 2013 /* COM/2013/0103 final */





RAPPORT MILL-KUMMISSJONI LILL-KUNSILL EWROPEW Rapport dwar l-Ostakoli għall-Kummerċ u l-Investiment 2013 DAĦLA Fl-2012, il-Kummissjoni ppreżentat it-tieni Rapport dwar l-Ostakoli għall-Kummerċ u l-Investiment (TIBR) lill-Kunsill Ewropew. Bħall-ewwel wieħed, ir-rapport implimenta mandat mogħti fl-Istrateġija Ewropa 2020[1] li mbagħad ġie indirizzat fil-Komunikazzjoni tal-Kummissjoni “Kummerċ, Tkabbir u Affarijiet Dinjija”[2]. F'din il-komunikazzjoni ttieħed l-impenn li “nipproduċu, mill-2011 'il quddiem, rapport annwali dwar l-ostakoli għall-kummerċ u l-investiment għall-Kunsill Ewropew tar-Rebbiegħa bħala l-istrument ewlieni tagħna ta' monitoraġġ tal-ostakoli għall-kummerċ u l-miżuri protezzjonisti u nagħtu bidu għal azzjoni xierqa ta' infurzar”. Ir-rapport għandu l-għan li jixħet dawl fuq għażla ta’ ostakoli ewlenin li qed jiffaċċjaw il-kumpaniji tal-Unjoni Ewropea (UE), u b’mod iktar ġenerali li jqajjem kuxjenza dwar l-importanza li jiġu indirizzati l-ostakoli għall-kummerċ b’tali mod li l-kumpaniji jistgħu jgawdu bis-sħiħ il-benefiċċji tas-suq globali skont mhux biss dak li ġie nnegozjat mal-imsieħba ewlenin tal-UE fuq livell multilaterali jew bilaterali, iżda anki l-impenji li ttieħdu f’fora oħrajn sabiex jitrawwem il-kummerċ ħieles, eż. fil-kuntest tal-laqgħat tal-G20. Fid-dawl tal-istaġnar ekonomiku fit-tul fl-UE, dan it-tielet rapport huwa aktar importanti bħala pilastru tal-istrateġija tagħna għall-aċċess għas-suq u bħala komplement għall-aġenda ambizzjuża ta’ nnegozjar tal-UE. Kif ġie enfasizzat fid-Dokument ta' Ħidma tal-Persunal tal-Kummissjoni dwar is-sorsi esterni ta’ tkabbir[3], il-kontribuzzjoni tad-domanda esterna lejn l-iżvilupp ekonomiku hija mistennija li tiżdied fil-ġejjieni, hekk kif 90 % tat-tkabbir ekonomiku globali huwa mistenni li jkun iġġenerat barra mill-UE sal-2015. Barra minn hekk, minħabba l-ġeneralizzazzjoni tal-katini tal-provvista interdipendenti reġjonali u globali, l-UE għandha tikkonferma r-rwol prominenti tagħha bħala fornitriċi tal-valur ewlenija fuq skala globali kemm fil-manifattura, fir-R&Ż, id-disinn, il-loġistika, eċċ. Għaldaqstant, sabiex jiġi kkonsolidat bis-sħiħ dan il-potenzjal, rabtiet iktar b’saħħithom maċ-ċentri globali tat-tkabbir - li ġew koperti fil-parti l-kbira fl-edizzjoni tal-2012 tat-TIBR - huma kruċjali biex jiġi żgurat irkupru ekonomiku sostenibbli fl-UE. Għal dan il-għan, it-tielet edizzjoni tat-TIBR (2013) tagħti rendikont tal-progress miksub fuq dawk l-ostakoli identifikati fl-edizzjonijiet preċedenti tat-TIBR (2011 u 2012) li jibqgħu jħassbu lill-esportaturi tal-UE u li sa issa ma setgħux jiġu solvuti kompletament. Barra minn hekk, it-TIBR 2013 jenfasizza wkoll numru ta’ ostakoli ġodda li feġġew fl-2012 u li jistħoqqilhom azzjoni miftiehma u prijoritizzazzjoni politika kemm mill-Kummissjoni kif ukoll mill-Istati Membri f’ċerti swieq ewlenin. L-enfasi ta’ dan ir-rapport fuq xi wħud mill-imsieħba strateġiċi tal-UE ovvjament ma jfissirx li l-ostakoli fi swieq oħra għandhom jiġu traskurati. Għall-kuntrarju, il-Kummissjoni qed tinvolvi ruħha b’mod attiv ma’ grupp ħafna iktar wiesa’ ta’ msieħba kummerċjali biex ittejjeb il-kundizzjonijiet għall-aċċess tas-suq għall-kumpaniji tal-UE li għadhom qed jaffaċċjaw numru konsiderevoli ta’ ostakoli għall-kummerċ. Monitoraġġ tal-ostakoli għall-kummerċ It-TIBR huwa wieħed mill-eżerċizzji ta’ rapportar li jevalwa, jissorvelja u jindirizza l-ostakoli għall-kummerċ li jiffaċċjaw l-esportaturi tal-UE. Dawn l-eżerċizzji ta' rappurtar għandhom fil-mira objettivi differenti, għad li mekkanikament sa ċertu punt jikkoinċidu ma' xulxin: L-ewwel nett, u kif intqal hawn fuq, it-TIBR jixħet dawl fuq għażla ta’ ostakoli ewlenin affaċċjati minn kumpaniji tal-UE f’numru limitat ta’ swieq. Għandu l-għan li jqajjem kuxjenza fuq il-livell politiku dwar l-importanza li jiġu indirizzati dawn l-ostakoli bħala prijorità. It-tieni, il-monitoraġġ tal-miżuri potenzjalment restrittivi għall-kummerċ[4] (id-disa’ rapport ippublikat f’Ġunju 2012) huwa eżerċizzju usa' li jidentifika l-miżuri adottati fil-kuntest tal-kriżi finanzjarja u ekonomika. Dan l-eżerċizzju wera li l-protezzjoniżmu kien qed jiżdied fis-swieq ta’ ħafna mill-imsieħba tagħna, l-iktar permezz tal-implimentazzjoni f’bosta ekonomiji emerġenti tal-politiki ta’ industrijalizzazzjoni li spiss ikunu bbażati fuq ir-rekwiżiti tal-kontenut lokali u prattiki ta’ sostituzzjoni tal-importazzjonijiet. It-tielet, fil-kuntest tal-Istrateġija ta’ Aċċess għas-Suq, u b’bidu fl-2009 wara talba speċifika mill-Kunsill, id-DĠ KUMMERĊ kien qed iwettaq ukoll “Eżerċizzju dwar l-Ostakoli Ewlenin” iktar komprensiv. Dan irriżulta fl-għażla ġenerali ta’ 220 ostakolu fi 32 suq. L-għan huwa li tingħata prijorità fost il-kwistjonijiet kummerċjali, billi jiġu stabbiliti listi prioritarji ta’ mhux aktar minn 10 ostakoli għal kull pajjiż bl-għajnuna tal-Istati Membri u n-negozji, sabiex jinxteħet enfasi fuq dawk li huma l-iktar ekonomiċi u ġuridikament rilevanti. Il-lista tiġi riveduta regolarment u akkumpanjata minn annotazzjonijiet għall-użu tal-Istati Membri biex jiġi żgurat li jitwasslu l-messaġġi miftiehma. Ovvjament dan l-eżerċizzju jinkludi ostakoli f’sitt pajjiżi indirizzati fir-rapport TIBR, kif ukoll ostakoli fl-Ukraina, l-Indoneżja, il-Messiku, it-Tajlandja jew l-Iżrael pereżempju. Bħalma seħħ fl-edizzjoni tal-2012, dan ir-rapport jiffoka fuq l-ostakoli għall-aċċess għas-suq f’uħud mill-imsieħba strateġiċi tal-UE, jiġifieri ċ-Ċina, l-Indja, il-Ġappun, il-Brażil[5], ir-Russja u l-Istati Uniti, għal tliet raġunijiet ewlenin. L-ewwel nett, dawn l-imsieħba magħżula jirrappreżentaw is-swieq ewlenin tal-esportazzjoni tal-UE, f’termini ta’ prodotti (40,9 % tal-esportazzjonijiet ta’ prodotti fl-2010), servizzi (40,0 %) u investimenti diretti barranin (41,1 % tal-istokk outward tal-IDB): l-Istati Uniti huwa l-ewwel suq tal-esportazzjoni tal-UE, iċ-Ċina t-tieni, ir-Russja r-raba', il-Ġappun is-sitt, l-Indja t-tmien, u l-Brażil id-disa' post. It-tieni, minn fost l-akbar 10 swieq ta’ esportazzjoni, l-UE diġà għandha relazzjonijiet ta’ kummerċ preferenzjali mal-imsieħba l-oħrajn: In-Norveġja u l-Isvizzera għandhom aċċess għas-suq intern rispettivament permezz taż-Zona Ekonomika Ewropea u ftehimiet speċifiċi; l-unjoni doganali mat-Turkija; u mill-2011, il-Ftehim ta’ Kummerċ Ħieles (Free Trade Agreement (FTA))mal-Korea t’Isfel. Ir-relazzjonijiet kummerċjali ma' dawn l-erba' imsieħba huma għaldaqstant iffaċilitati minn strumenti kummerċjali speċifiċi li jipprovdu kanali addizzjonali sabiex jiġu indirizzati dawn l-ostakoli kummerċjali, għall-kuntrarju tas-sitt imsieħba ewlenin identifikati f’dan ir-rapport. Finalment, dawn l-imsieħba strateġiċi jirrappreżentaw potenzjal b’saħħtu għat-tkabbir fil-kummerċ u l-investiment tal-UE. Il-pajjiżi emerġenti bħall-Brażil, l-Indja, iċ-Ċina u sa ċertu punt ir-Russja, jiġifieri l-hekk imsejħa pajjiżi BRIC, se jkomplu jipprovdu sehem dejjem akbar ta’ opportunitajiet fil-ġejjieni lin-negozji tal-UE. Skont il-Bank Dinji[6], matul il-perjodu bejn l-2007 u l-2011, it-tkabbir fil-PDG taċ-Ċina kellu medja ta’ 9,3 %, tal-Indja 6,9 %, tar-Russja 4,3 % u tal-Brażil 2,7 %. Għall-kuntrarju ta’ dan, il-PDG tal-UE niżel b’medja ta’ 0,2 % matul dan il-perjodu u jista’ jistaġna matul it-tliet snin li jmiss, b’medja ta’ tkabbir annwali ta’ 0,4 % matul il-perjodu bejn l-2012 u l-2014 skont it-tbassir tal-Kummissjoni tal-ħarifa 2012[7]. Dan jimplika li l-esportazzjonijiet lejn dawn il-pajjiżi mistennija jkollhom rwol deċiżiv fit-tmexxija tat-tkabbir tal-esportazzjonijiet tal-UE fil-ġejjieni li huma stmati fuq medja ta’ 3,6 % għall-perjodu bejn l-2012 u l-2014. Il-bilanċ kummerċjali mhux biss taffa l-effetti tal-kriżi mill-2010 'l hawn, iżda huwa previst li jkun il-katalizzatur ewlieni għat-tkabbir fl-2013, bħal ma kien fl-2011 u l-2012. Madankollu, il-kummerċ mal-imsieħba strateġiċi identifikati f’dan ir-rapport, għad li huwa sinifikanti ħafna, għadu 'l bogħod milli jħaddem il-potenzjal sħiħ tiegħu, parzjalment minħabba li dawn is-swieq qegħdin jikbru b’mod estremament veloċi - u aktarx li dan se jibqa’ jseħħ - iżda l-iktar għaliex mhumiex miftuħin biżżejjed għall-esportazzjonijiet mill-UE. Il-fatt li din ix-xejra ġiet ikkonfermata fl-2012 u li s-sitwazzjoni komplit tmur għall-agħar f’numru ta’ swieq ewlenin jiġġustifika l-enfasi mġedded ta’ din is-sena fuq dan in-numru limitat ta’ msieħba. Ħafna drabi, il-kumpaniji Ewropej għadhom qegħdin jiffaċċjaw ostakoli konsiderevoli biex jidħlu f’dawn is-swieq barranin. Normalment, dawn l-ostakoli jieħdu l-forma ta’ ostakoli non-tariffarji(non-tariff barriers (NTBs), bħal regolamenti tekniċi u proċeduri ta’ evalwazzjoni tal-konformità, proċeduri doganali kumplessi jew infurzar dgħajjef tad-drittijiet tal-propjetà intellettwali (intellectual property rights (IPR)). L-UE qiegħda tindirizza dawn il-kwistjonijiet b’mod effettiv fil-qafas tas-Sħubija dwar l-Aċċess għas-Suq. Madankollu, meta wieħed jikkunsidra li dawn l-ostakoli spiss jinfirxu f'żoni li fihom id-dixxiplini tal-kummerċ internazzjonali għadhom kemxejn inkompleti – bħall-akkwist pubbliku u r-restrizzjonijiet fuq l-esportazzjoni – l-iżvilupp ulterjuri tad-dixxiplini li jmur lil hinn mill-ktieb tar-regolamenti attwali tad-WTO permezz tal-aġenda ta’ negozjati kummerċjali tagħna, jibqa’ prijorità prinċipali. Għaldaqstant, matul is-sena li għaddiet u b’mod parallel mal-isforzi tal-infurzar, l-UE segwiet b’mod proattiv l-aġenda ta’ negozjati ambizzjuża tagħha. Il-Ftehim ta’ Kummerċ Ħieles (FTA) mal-Korea daħal fis-seħħ fl-1 ta’ Lulju 2011 u diġà beda jipprovdi benefiċċji ekonomiċi sinifikanti lill-kumpaniji u lill-konsumaturi Ewropej. Negozjati dwar il-kummerċ bilaterali ġew konklużi mal-Amerika Ċentrali, flimkien mal-Perù u l-Kolombja u dawn il-ftehimiet ingħataw il-kunsens mill-Parlament Ewropew f’Diċembru 2012. In-negozjati dwar Ftehim ta' Kummerċ Ħieles Profond u Komprensiv ((Deep and Comprehensive Free Trade Agreement (DCFTA)) li jinkludi dixxiplini estensivi dwar il-kwistjonijiet tekniċi u regolatorji ġew konklużi mal-Ukraina u f’Diċembru 2012 tlestew in-negozjati dwar FTA ma’ Singapore. Id-diskussjonijiet dwar il-kummerċ mal-Kanada jinsabu fil-fażi finali tagħhom. Sadattant, għadhom għaddejjin in-negozjati mal-Indja, il-MERCOSUR, il-Malasja, il-Ġeorgja u l-Moldova, u fl-2012 tnedew negozjati mal-Vjetnam. F'Diċembru 2011, il-Kunsill awtorizza t-tnedija ta' negozjati DCFTA mal-Marokk. Fir-rigward tal-Ġappun, wara eżerċizzju dwar l-ambitu li ta riżultati tajbin ħafna li jinkludi d-dispożizzjonijiet relatati mal-NTBs, f’Novembru 2012 il-Kunsill awtorizza t-tnedija ta’ negozjati dwar l-FTA. Fir-rigward tal-Istati Uniti, l-ewwel imsieħeb kummerċjali tal-UE, bħalissa għaddejjin il-preparamenti biex jibdew in-negozjati FTA. Tabilħaqq, il-Grupp ta' Ħidma ta' Livell Għoli dwar l-Impjiegi u t-Tkabbir issa ppreżenta r-rapport finali tiegħu, li jirrakkomanda negozjati dwar Sħubija Transatlantika komprensiva għall-Kummerċ u l-Investiment Bdew taħdidiet preparatorji mat-Tuneżija, il-Ġordan, l-Eġittu u l-Marokk bl-għan li jitnedew negozjati DCFTA ladarba l-pajjiżi jkunu lesti. Finalment qed isiru wkoll diskussjonijiet mal-Indoneżja, it-Tajlandja, u l-Filippini fid-dawl tan-negozjati kummerċjali possibbli li jikkumplimentaw din l-aġenda ambizzjuża tal-FTA fir-reġjun tal-ASEAN. L-adeżjoni tar-Russja fid-WTO, avveniment kummerċjali importanti fl-2012, fetħet perspettivi ġodda għan-negozjati li għaddejjin bħalissa dwar Ftehim Ġdid imfassal biex jissostitwixxi l-Ftehim ta' Sħubija u Kooperazzjoni (FSK). Bħala segwitu għad-diskussjonijiet waqt is-Summit bejn l-UE u ċ-Ċina, qed isir xogħol preparatorju bl-għan li jitnidew taħdidiet dwar ftehim ta' investiment indipendenti. Fl-aħħar, fir-rigward tal-ikbar żewġ ekonomiji fid-dinja, l-Istati Uniti u ċ-Ċina, l-UE hija involuta fi djalogi ta’ livell għoli li jindirizzaw, fost l-oħrajn, l-ostakoli għall-aċċess għas-suq. In-negozjati kummerċjali u l-isforzi ta’ infurzar għandhom jaħdmu id f’id biex jiggarantixxu d-dħul tal-UE f’katini ta’ valur globali u jiżguraw kundizzjonijiet ta’ qafas stabbli u prevedibbli għall-attivitajiet ta’ negozju madwar id-dinja. Mingħajr strateġija ta’ infurzar assertiva, implimentata simultanjament permezz tad-diplomazija kummerċjali, is-soluzzjoni tat-tilwim u n-negozjar, u azzjoni ta' implikazzjoni f’livelli differenti li jinkludu l-ogħla livell politiku b’mod partikolari fis-samits ma’ pajjiżi terzi, l-UE ma tistax tiggarantixxi l-obbligu lejn il-komunità ta’ negozjanti tagħha ta’ kundizzjonijiet ugwali fis-suq globali. Il-Kummissjoni, l-Istati Membri, u l-industrija għandhom ikomplu jaħdmu flimkien skont l-Istrateġija ta’ Aċċess għas-Suq biex jiżguraw li jitneħħew l-ostakoli fil-pajjiżi terzi, u li ssir oppożizzjoni għal tentattivi biex jiġu applikati ostakoli ġodda. B’dan il-mod, il-kumpaniji tal-UE jkomplu jibbenefikaw minn aċċess aħjar għas-swieq barranin li qegħdin jikbru b’mod rapidu u jikkontribwixxu b’mod effettiv lejn l-irkupru ekonomiku tal-UE. Din it-tielet edizzjoni tat-TIBR hija strutturata kif ġej: Taqsima 1 tiddeskrivi l-progress miksub fir-rigward tal-ostakoli identifikati fl-aħħar rapport u l-għażliet għal iktar azzjonijiet fejn il-progress għadu mhux soddisfaċenti. It-Taqsima 2 tidentifika numru ta’ ostakoli oħra għall-azzjoni prijoritarja fil-ġejjieni. It-Taqsima 3 tirrifletti dwar kif għandhom jiġu kkombinati l-għodod disponibbli biex jiġu indirizzati l-ostakoli għall-kummerċ bl-iktar mod effiċjenti. 1. L-OSTAKOLI TAL-2012: XI PROGRESS SAR? It-TIBR tal-2012 identifika 25 ostakolu f'sitt imsieħba/reġjuni tal-kummerċ (l-Istati Uniti, iċ-Ċina, il-Ġappun, l-Indja, ir-Russja u l-Brażil/l-Arġentina). Dawn l-ostakoli tqiesu ta' importanza kbira ħafna għan-negozju Ewropew minħabba l-impatt ekonomiku jew sistematiku potenzjali u l-importanza strateġika tal-pajjiżi fi fihom tfaċċaw dawk l-ostakoli. Dawn il-kwistjonijiet tal-aċċess għas-suq saru prijoritajiet ewlenin fir-relazzjonijiet kummerċjali bilaterali tal-UE mal-pajjiżi kkonċernati. Dan ifisser li l-Kummissjoni qajmithom sistematikament f'kull laqgħa bilaterali, u spiss sal-ogħla livell politiku (eż: fis-summits). Barra minn hekk, għandu jingħad ukoll li l-adeżjoni tar-Russja fid-WTO fit-22 ta’ Awwissu 2012 skattat potenzjal għas-soluzzjoni ta’ ħafna kwistjonijiet dwar l-aċċess għas-suq li ilhom jeżistu għal tul ta’ żmien, għad li tfaċċaw ħafna ostakoli ġodda matul dan il-proċess. Din it-taqsima se tirrapporta dwar il-progress li sar matul l-2012. F'xi każijiet, il-progress issarraf fit-tneħħija totali tal-ostakolu. F'każijiet oħrajn, sar xi titjib, iżda xorta baqa' parti mill-ostakolu. Għal ftit mill-ostakoli, is-sitwazzjoni marret għall-agħar meta mqabbla mas-sena l-oħra minkejja l-għadd tal-azzjonijiet li ttieħdu. L-analiżi f'din it-taqsima se ssir skont dawn it-tliet kategoriji b'konformità mal-livell ta' progress li sar. a. L-ostakoli li fihom sar progress sostanzjali Fir-rigward taċ-Ċina, jistgħu jiġu rrapportati żviluppi pożittivi dwar l-azzjoni tal-UE biex jiġu indirizzati r-restrizzjonijiet fuq l-esportazzjoni tal-materja prima. Fit-23 ta’ Ġunju 2009, infetaħ każ tas-soluzzjoni tat-tilwim tad-WTO mill-UE u mill-Istati Uniti, segwiti mill-Messiku. Fil-31 ta’ Jannar 2012, ir-Rapport mill-Korp tal-Appell laqa’ t-talbiet ewlenin kollha li tressqu mill-UE, u kkonferma s-sejbiet tal-panil f’Lulju 2011. Huwa kkonferma li r-restrizzjonijiet fuq l-esportazzjonijiet taċ-Ċina fuq diversi materji primi industrijali kienu qed jiksru l-impenji taċ-Ċina mad-WTO u li r-restrizzjonijiet ma setgħux jiġi ġġustifikati għal raġunijiet ta’ protezzjoni ambjentali jew politika ta’ konservazzjoni. Dan kien suċċess ekonomiku u sistemiku sinifikanti u importanti ħafna, li jinforza r-regoli li ċ-Ċina qablet li ssegwi meta kienet qed tissieħeb mad-WTO. Iċ-Ċina ngħatat sal-31 ta’ Diċembru 2012 għall-implimentazzjoni u fl-aħħar tas-sena ħabbret miżuri ta’ implimentazzjoni li jneħħu d-dazji fuq l-esportazzjonijiet kif ukoll il-kwoti. Madankollu, iċ-Ċina tpoġġi kważi l-prodotti kollha li qabel kienu suġġetti għal kwota taħt rekwiżiti ta' liċenzja tal-esportazzjoni. Il-Kummissjoni se tkompli timmonitorja mill-qrib is-sitwazzjoni u l-iżvilupp tal-esportazzjonijiet u b'mod partikolari r-rekwiżiti introdotti ġodda ta' liċenzji tal-esportazzjoni. Fit-13 ta’ Marzu 2012, infetaħ it-tieni każ kontra ċ-Ċina, hekk kif l-UE, l-Istati Uniti u l-Ġappun talbu konsultazzjonijiet dwar ir-restrizzjoniet fuq l-esportazzjonijiet miċ-Ċina tal-elementi rari tal-art, it-tungstenu u l-molibdenu. Twaqqaf panil u lejn tmiem l-2013 mistenni li jkun hemm deċiżjoni. Fir-rigward tal-Indja, is-sena l-oħra t-TIBR irrapporta li sar progress kontra r-restrizzjonijiet kwantitattivi mdaħħla fl-2010 fuq l-esportazzjoni tal-qoton, l-iktar fuq il-ħjut tal-qoton u l-qoton mhux maħdum. F’Awwissu 2011, il-gvern Indjan tabilħaqq neħħa r-restrizzjonijiet kwantitattivi kollha li kien għad fadal fuq il-qoton mhux maħdum. Madankollu, dan il-progress kien ġie mhedded eżatt wara l-pubblikazzjoni tat-TIBR fl-2012 bil li ddaħħlet projbizzjoni parzjali ġdida fil-5 ta’ Marzu 2012 qabel it-tneħħija formali fl-4 ta’ Mejju. Wara diskussjonijiet bilaterali u settorjali mal-Gvern Indjan, l-UE kisbet impenji min-naħa Indjana li ma ddaħħalx restrizzjonijiet fuq l-esportazzjoni fl-istaġun li jmiss. Fil-Ġappun, ġie rrapportat xi progress fit-TIBR tas-sena l-oħra. Wara s-Summit bejn l-UE u l-Ġappun ta’ Mejju 2011, tnieda eżerċizzju dwar l-ambitu bl-iskop li jesplora l-firxa u l-livell tal-ambizzjonijiet tan-negozjati futuri dwar il-FTA. Fl-2012, lista komprensiva ta’ ostakoli non-tariffarji ġiet diskussa fil-kuntest ta’ dan l-eżerċizzju dwar l-ambitu. Għal xi problemi identifikati, l-eżerċizzju dwar l-ambitu diġà produċa riżultati, u l-NTBs li ġejjin inklużi fil-lista issa ġew solvuti: ikel organiku, ħruġ ta' liċenzji lill-operaturi għall-bejgħ ta' likuri, trasparenza, espansjoni tal-ftehim ta' rikonoximent reċiproku bejn il-Ġappun u l-UE dwar prattiki tajba tal-manifattura ta' prodotti farmaċewtiċi għal 12-il Stat Membru ġodda tal-UE, u għażla ta' żewġ addittivi tal-ikel, filwaqt li sar progress tajjeb lejn is-soluzzjoni ta' kwistjonijiet relatati ma' tagħmir ta' sikurezza piroteknika fis-settur tal-karozzi u l-prevedibbiltà tal-ipprezzar ta' prodotti farmaċewtiċi. Il-Ġappun ukoll iddeċieda li jneħħi l-projbizzjoni fuq l-importazzjoni ta' ċanga minn Franza u l-Pajjiżi l-Baxxi għal annimali li jkollhom inqas minn 30 xahar. L-applikazzjonijiet minn Stati Membri oħra issa qed jiġu eżaminati. Huwa mistenni li l-ftuħ effettiv għandu jseħħ matul ir-rebbiegħa tal-2013. F’numru ta’ każijiet oħra, bħal apparat radjofoniku, tagħmir mediku, awtomobilistiku jew farmaċewtiku, qabel jintemm Marzu 2013, il-Ġappun għandu jieħu iktar passi biex jindirizza t-tħassib tal-UE. Għall-bqija tal-kwistjonijiet, in-negozjati FTA futuri għandhom jippermettu li jsir progress ulterjuri. B'adeżjoni tar-Russja mad-WTO fit-22 ta' Awwissu 2012, għall-ewwel darba, it-tariffi tal-importazzjoni tar-Russja ntrabtu. L-impatt ewlieni kien it-tneħħija taż-żidiet fit-tariffi adottati fl-2008 matul il-kriżi. b. Ostakoli li fihom sar xi progress It-TIBR tal-2011 kien indika li l-azzjoni persistenti tal-Kummissjoni ħalliet effett pożittiv fuq waħda mill-iżjed kwistjonijiet sistemiċi fuq il-lista tal-irritanti tal-kummerċ bilaterali maċ-Ċina. Sar progress importanti fuq l-hekk imsejħa politika ta’ "innovazzjoni indiġena" li hija bbażata fuq il-prinċipju li jingħata aċċess għall-akkwist pubbliku biss għal prodotti innovattivi li l-proprjetà intellettwali tagħhom hija ta' oriġini Ċiniża. Fil-bidu ta’ Lulju 2011, il-Ministeru tal-Finanzi kien ħassar tliet regolamenti bażiċi, u saru tħabbiriet politiċi fl-ogħla livell. Madankollu għad hemm provi li biċċiet ta’ legiżlazzjoni li jirrikjedu s-sinkronizzazzjoni tal-istandards tat-teknoloġija mal-iżviluppi tal-innovazzjoni indiġena qegħdin jiġu ppublikati f’livell reġjonali (pereżempju ir-regolament tal-gvern ta’ Guangdong li daħal fis-seħħ f’Marzu 2012). Bl-istess mod, l-elementi ta’ innovazzjoni indiġena baqgħu jidhru taħt forma jew oħra, kemm jekk fuq l-istandards ta’ sigurtà tal-informazzjoni żviluppati b’appoġġ tas-Sistema ta' Protezzjoni fuq Bosta Livelli (MLPS), jew katalogi ġodda tal-akkwist pubbliku, bħalma huma karozzi għal uffiċjali jew mexxejja tal-partit, jew l-abbozz ta’ katalogu ġdid mill-Kummissjoni Nazzjonali għall-Iżvilupp u r-Riformi (NDRC) dwar l-industriji strateġiċi emerġenti. B’hekk il-progress jibqa’ dgħajjef: diżakkoppjament bejn il-politika ta' innovazzjoni indiġena u l-akkwist pubbliku ma jidhirx li hi stabbilita b'mod sħiħ u jibqa' meħtieġ monitoraġġ dettaljat, speċjalment peress li leġiżlazzjoni riċenti jidher li hija dejjem iktar ikkumplikata. Fil-qasam tal-istandardizzazzjoni u r-regolazzjoni teknika, l-ostakoli Ċiniżi fis-settur tas-sigurtà tal-informazzjoni li ġew identifikati bħala prijorità (pereżempju ir-regolament tal-Uffiċċju tal-Amministrazzjoni tal-Kriptografija tal-Istat [OSCCA] dwar il-kriptaġġ kummerċjali u l-MLPS) komplew jikkawżaw xi tħassib. Sar xi progress limitat[8] iżda għad hemm diffikultajiet fuq il-ksib taċ-ċertifikazzjoni tal-OSCCA għall-prodotti bil-kriptaġġ, u għadha għaddejja l-implimentazzjoni tal-MLPS. Kwistjonijiet oħra ta' tħassib huma l-kundizzjonijiet u s-sussidji Ċiniżi għall-finanzjament tal-esportazzjoni. Iċ-Ċina ma tużax il-krediti tal-esportazzjoni b'konformità mad-dixxiplini tal-OECD/WTO sabiex issaħħaħ l-esportazzjonijiet tal-impriżi nazzjonali fil-kapital intensiv, spiss is-setturi tat-teknoloġija avvanzata. Fl-2012 sar xi progress peress li ċ-Ċina wriet id-disponibbilità tagħha, fil-prinċipju, biex tidħol f’negozjati internazzjonali fir-rigward tal-kundizzjonijiet tal-finanzjament tal-esportazzjoni. L-ewwel laqgħa tal-grupp ta’ ħidma internazzjonali saret f’Novembru 2012, u ċ-Ċina offriet li tilqa' s-sessjoni li jmiss f’Mejju 2013. Madankollu, il-proċess tan-negozjati ma kellux bidu ħafif. Biex il-parteċipanti fil-grupp ta’ ħidma internazzjonali jkunu jistgħu jkomplu jiddiskutu kwistjonijiet ta’ krediti tal-esportazzjoni f’livell informali, fl-istess ħin l-UE ser torganizza laqgħa teknika f’Marzu 2013. Matul is-sena l-oħra, it-TIBR semma' li ma sar l-ebda progress sostanzjali fl-Indja fil-ftuħ ta' ċerti setturi għall-investiment barrani, bħall-bejgħ bl-imnut, is-servizzi legali, il-kontabbiltà, l-assigurazzjoni, is-servizzi bankarji u finanzjarji. Bl-istess mod, it-tħassib qed jippersisti fuq ir-riforma tas-settur postali u l-impatti negattivi potenzjali fuq is-servizzi tad-dispaċċ espress. Madankollu, fl-2012 jidher li l-gvern beda jwettaq aġenda ta' riformi ekonomiċi. Xi wħud mir-riżultati konkreti ta’ dan il-proċess huma l-ftuħ tal-bejgħ bl-imnut (ta’ marka waħda jew iktar) għall-IDB u d-deċiżjoni li jiżdied l-IDB fil-linji tal-ajru. Riformi oħra li qegħdin jiġu kkunsidrati mill-Parlament huma r-riformi bankarji u l-ftuħ tal-assigurazzjoni għall-IDB, li t-tnejn jikkonfermaw l-intenzjoni tal-gvern li jkompli fit-triq tar-riforma ekonomika. Fl-Indja wkoll, sar xi progress fuq ir-rekwiżiti tal-approvazzjoni tas-sigurtà tat-telekomunikazzjoni. L-ewwel, fir-rigward tar-rekwiżiti ta' sigurtà introdotti fl-2010 għat-tagħmir ta' telekomunikazzjoni: Dawn fl-aħħar kienu mmodifikati biex jeliminaw il-kundizzjonijiet l-iktar diffiċli b'mod partikolari t-tneħħija tar-rekwiżit inizjali li jinżammu l-kodiċijiet tas-sors. Għad fadal xi tħassib rigward ir-rekwiżit li jiċċertifika tagħmir meqjus li hu ta' periklu għas-sigurtà fl-Indja, kuntrarju għall-prattiki internazzjonali li jaħdmu fuq kriterji ta' rikonoxximent reċiproku. L-Indja kienet qiegħda wkoll timplimenta reġim ta’ ċertifikazzjoni mill-Uffiċċju tal-Istandards Indjani (BIS) fuq tajers importati u esportati għal żmien twil. F'Settembru 2012, l-Indja neħħiet wieħed mill-elementi l-iktar diffiċli tal-iskema, notevolment il-projbizzjoni fuq il-bejgħ ta’ tajers bil-marka IS (Indian Standard) barra mis-suq Indjan. Din it-talba kienet ilha li saret mill-industrija tal-UE. Madankollu, għad hemm numru ta’ problemi fuq iċ-ċertifikazzjoni tat-tajers (tariffi imposti fuq kull tajer, proċeduri twal, spezzjonijiet fil-fabbriki, u l-garanziji meħtieġa mill-banek, eċċ.). Fir-rigward taċ-ċertifikazzjoni BIS tal-prodotti tal-azzar, l-Indja pposponiet id-dħul fis-seħħ tar-rekwiżiti ta' ċertifikazzjoni għal xi prodotti sa Marzu 2013 (qabel kien Settembru 2012). Madankollu, ir-rekwiżiti ta' ċertifikazzjoni jibqgħu sproporzjonati u mhux konformi mal-prattiki internazzjonali f’dan il-qasam (spezzjonijiet fil-fabbriki, skadenzi twal, ittestjar eċċessiv, tariffi). Ir-reġimi ta' ċertifikazzjoni kemm għat-tajers kif ukoll għall-prodotti tal-azzar kienu nnotifikati mill-Indja skont ftehim tad-WTO dwar Ostakoli Tekniċi għall-Kummerċ (Ftehim TBT) u qed jiġu diskussi regolarment fil-qafas tal-Kumitat TBT. Fl-Istati Uniti, il-progress irrapportat fit-TIBR tas-sena l-oħra ġie kkonfermat. It-TIBR kien indika li sar progress fir-rigward tal-leġiżlazzjoni tal-“iskennjar 100 %”. Fil-fatt, minħabba numru ta’ azzjonijiet, inklużi dawk mill-UE, id-Dipartiment tas-Sigurtà tal-Istat tal-Istati Uniti dewwem b’sentejn ir-rekwiżiti tal-iskennjar 100% tal-kontenituri li kienu skedati biex jidħlu fis-seħħ f'Lulju 2012. Fl-analiżi tal-politika tal-kummerċ tagħhom, l-Istati Uniti kkonfermaw li l-iskadenza għall-iskennjar 100 % mhux ser tidħol fis-seħħ qabel l-1 ta’ Lulju 2014. Ir-rekwiżit statutorju japplika xorta waħda iżda l-iskadenza għall-implimentazzjoni nbidlet. Is-Segretarju tad-Dipartiment tas-Sigurtà tal-Istat tal-Istati Uniti għandu l-awtorità li jerġa’ jestendieha f’dak iż-żmien iżda għadha ma ttieħdet l-ebda deċiżjoni fuq tali estensjoni. Fl-Istati Uniti wkoll, filwaqt li din il-leġiżlazzjoni tibqa' problematika sar xi ftit tas-suċċess fir-rigward tal-leġiżlazzjoni “Buy American”. Dan il-pakkett ta' stimoli li ddaħħal matul il-kriżi finanzjarja fl-2009 u li fih id-dispożizzjonijiet wisgħin “Buy American” skada f’Settembru 2011 u ma ġġeddidx. Fil-25 ta' Jannar 2013, tmien xhur wara t-tnidija tal-konsultazzjonijiet tad-WTO għas-soluzzjoni tat-tilwim dwar miżuri ristrettivi għall-kummerċ, l-Arġentina neħħiet il-liċenzji tal-importazzjonijiet mhux awtomatiċi. Dan huwa pass importanti u huwa riżultat tal-isforzi kontinwi tal-UE biex iġibu l-Arġentina konformi mal-obbligi tagħha tad-WTO, u indikazzjoni li l-mekkaniżmu għas-soluzzjoni tat-tilwim tad-WTO qed jaqdi l-iskop tiegħu. Madankollu, ma jindirizzax is-sett sħiħ ta' miżuri ristrettivi għall-kummerċ li jinsab fis-seħħ fl-Arġentina. Għaldaqstant, l-UE fit-28 ta' Jannar 2013 talbet panil tad-WTO biex jitneħħew żewġ miżuri illegali oħra (ara t-taqsima li jmiss). c. L-ostakoli li ma sarx progress fihom fl-2012 Minkejja l-azzjoni li ħadet l-Unjoni Ewropea matul l-2012, inkluż li f'xi każijiet il-kwistjonijiet jittieħdu quddiem l-ogħla livelli politiċi, ma sar l-ebda progress sinifikanti f'xi ostakoli li ser jibqgħu fuq il-lista tal-prijoritajiet għall-2013. L-investiment ikompli jkun qasam kruċjali fir-relazzjonijiet bilaterali maċ-Ċina minħabba l-potenzjal wiesa' li joffri dan il-pajjiż. Madanakollu, l-ostakoli għall-investiment jippersistu u l-qagħda ma tantx tjiebet matul is-sena l-oħra. Il-Katalogu tal-Investiment li ġie rivedut fl-aħħar tal-2011 kien diżappuntanti, fis-sens li indika l-liberalizzazzjoni f'numru limitat ta’ oqsma biss, filwaqt li f’oqsma oħra l-aċċess għas-suq ġie saħansitra ristrett aktar. Eżempju ta’ dan id-deterjorament huwa l-investiment barrani fil-“manifattura tal-komponenti” għall-industrija awtomobilistika li kien ġuridikament “mingħajr restrizzjonijiet” sal-adozzjoni tal-katalogu tal-Investiment Barrani tal-2011. Il-katalogu ta’ tmiem l-2011 issa qiegħed jillimita l-investiment għall-batteriji tal-vetturi elettriċi għal massimu ta’ 50 %. Għalkemm waqt is-Summit bejn l-UE u ċ-Ċina li sar fl-20 ta' Settembru 2012 iż-żewġ naħat reġgħu kkonfermaw ir-rieda tagħhom li jippreparaw għat-tnidija ta' negozjati dwar l-investiment, il-kuntatti preliminari bejn iż-żewġ amministrazzjonijiet jkomplu peress li għadhom għaddejjin preparazzjonijiet interni fuq iż-żewġ naħat. L-2012 rat numru ta’ stqarrijiet uffiċjali dwar iktar ftuħ lejn l-investimenti, partikolarment fil-qasam tas-servizzi. Wieħed għad irid jara jekk dan hux ser isir fil-prattika. Matul l-2011, iċ-Ċina adottat mekkaniżmu għar-reviżjoni tas-sigurtà nazzjonali għall-fużjonijiet u l-akkwisti li jinvolvi l-investituri barranin, li permezz tiegħu ċ-Ċina tista' tibblokka akkwisti barranin abbażi tal-kunsiderazzjonijiet tas-sigurtà nazzjonali. Il-mekkaniżmu finali ġie adottat f’Settembru 2011. Il-problema mhijiex l-introduzzjoni ta’ mekkaniżmu ta’ dan it-tip minnu nnifsu (mekkaniżmi ta’ dan it-tip jeżistu wkoll f’ċerti Stati Membri tal-UE), iżda li għandu applikazzjoni wiesgħa ħafna – kemm fir-rigward tas-setturi kif ukoll tad-definizzjoni ta’sigurtà nazzjonali – li jestendu lil hinn mill-prinċipji internazzjonali miftiehma (OECD). Ma jista' jiġi rrapportat l-ebda progress u nafu b'każ riċenti li jinvolvi impriża konġunta ma’ kumpanija tal-UE li bħalissa għaddejja mill-proċess tal-eżamijiet analitiċi fejn il-proċeduri u r-regoli għadhom mhux ċari u mhux prevedibbli, u b’hekk jiġġeneraw inċertezza kbira u jaqtgħu qalb l-investituri potenzjali. Il-qafas il-ġdid tal-politika dwar it-telekomunikazzjoni tal-Indja għadu fil-proċess li jiġi żviluppat iżda xi partijiet diġà ppubblikati minn din il-politika jinkludu rekwiżiti ta’ kontenut lokali (minimu ta’ 30 %) li jiffavorixxu t-tagħmir manifatturat domestikament u l-prodotti elettroniċi f’proċeduri ta’ xiri pubbliku. Dispożizzjonijiet simili jeżistu f’oqsma industrijali oħra, bħall-enerġija rinovabbli u l-produzzjoni tal-enerġija mix-xemx. Filwaqt li l-Indja mhix Parti mill-Ftehim dwar l-Akkwisti Pubbliċi, dawn l-iżviluppi fil-politika huma ta’ tħassib, b’mod partikolari fil-kuntest tan-negozjati preżenti dwar il-FTA, peress li jikkonfermaw l-intenzjoni tal-Indja li tippromwovi l-impriżi nazzjonali f’setturi industrijali ewlenin fejn l-operaturi tal-UE għandhom interessi sinifikanti fl-Indja. Dawn il-politiki b’hekk jistgħu jqiegħdu f’periklu l-opportunitajet preżenti ta’ negozju fl-Indja. Bħala żvilupp ta' tħassib ieħor, ta' min jinnota li l-Indja qed tippjana li timponi rekwiżit ta' kontenut lokali fl-akkwist privat ta' tagħmir tat-telekomunikazzjonijiet fir-rigward tal-kunsiderazzjonijiet tas-sigurtà, proġett li huwa ta' tħassib kbir għall-industrija. Kif ġie rrapportat is-sena l-oħra, fl-2011 sar xi progress mal-Indja fuq il-kwistjonijiet Sanitarji u Fitosanitarji (SPS). B'mod iktar speċifiku, inkisbu prospettivi mtejba fir-rigward tal-allinjament mal-istandards internazzjonali fuq il-materjal ġenetiku tal-bovini (is-semen). Madankollu, minkejja l-impenn tal-Indja biex jiġu emendati dawn il-kundizzjonijiet ta' importazzjoni, fl-2012 ma deher l-ebda progress reali notevoli. Il-Kummissjoni qed tkompli ssegwi mill-qrib mal-Indja fuq din il-kwistjoni iżda għadha mħassba dwar l-approċċ ġenerali tal-Indja li żżomm miżuri SPS mhux iġġustifikati u mhux neċessarji b’mod li żżomm is-suq agroalimentari tagħha magħluq għall-importazzjoni. Fl-2011, ma sar ebda titjib fuq l-ostakoli identifikati fil-pajjiżi Mercosur, fejn, għall-kuntrarju, konna osservajna t-tkomplija ta' xi tendenzi protezzjonisti b’mod notevoli fir-rigward tal-miżuri fis-seħħ fl-Arġentina u l-Brażil. Għal uħud minn dawn l-ostakoli (eż. ir-restrizzjonijiet fit-trasport marittimu u r-restrizzjonijiet fuq l-esportazzjoni tal-materja prima fl-Arġentina u l-Brażil), in-negozjati tal-FTA huma previsti bħala l-qafas prinċipali biex jiġu diskussi dawn il-kwistjonijiet. Għalkemm sar ftit li xejn progress fin-negozjati mal-Mercosur, fis-26 ta' Jannar 2013 il-partijiet qablu fuq livell ministerjali li skambju ta' offerti għandu jsir mhux iktar tard mill-aħħar kwart tal-2013. B’mod ġenerali, il-miżuri li jillimitaw l-importazzjonijiet qegħdin jiżdiedu. Il-politika tal-Arġentina dwar ir-riindustrijalizzazzjoni u s-sostituzzjoni tal-importazzjoni għadha fis-seħħ u tiddiskrimina kontra l-importazzjonijiet. Fi Frar 2012, l-Arġentina implimentat perjodu ta’ ftuħ tas-suq elettroniku waħdieni ġdid għall-importazzjonijiet kollha bl-obbligu ta’ dikjarazzjonijiet ġuramentati minn qabel tal-importaturi fuq l-importazzjonijiet kollha, soġġett għall-approvazzjoni diskrezzjonarja tal-Aġenziji tal-Istat differenti. Dan ikompli jżid id-dewmien diġà serju fl-importazzjonijiet f’ħafna setturi. F’April, din is-sistema ġiet estiża għas-settur tas-servizzi. Il-kumpaniji barranin qegħdin ikunu affettwati dejjem iktar mir-restrizzjonijiet fuq it-trasferimenti tal-muniti barranin, dividendi u royalties. Barra minn hekk, l-importaturi jridu jirrispettaw il-ħtiġijiet tal-ibbilanċjar tal-importazzjonijiet. B’mod partikolari dawn il-miżuri jmorru kontra l-projbizzjoni fuq l-istabbiliment ta’ restrizzjonijiet kwantitattivi kif ukoll kontra l-obbligu tan-nondiskriminazzjoni u l-prinċipju ta’ trattament nazzjonali skont il-GATT tal-1994 u r-regoli tal-Ftehim dwar il-Proċeduri tal-Ħruġ ta' Liċenzji tal-Importazzjoni. Fil-25 ta’ Mejju 2012 l-UE talbet konsultazzjonijiet mad-WTO dwar is-soluzzjoni tat-tilwim dwar il-liċenzji mhux awtomatiċi (li tneħħew f'Jannar 2013), id-dikjarazzjonijiet ġuramentati minn qabel tal-importaturi u r-rekwiżiti ta’ bbilanċjar tal-importazzjonijiet. Madankollu, il-konsultazzjonijiet ta’ Lulju ma ħallew ebda riżultat. Fis-6 ta’ Diċembru 2012 l-UE talbet lid-WTO biex tirregola fuq il-legalità tal-miżuri li jirrestrinġu l-kummerċ tal-Arġentina u li tiġi stabbilita panil għad-diskussjoni. L-Istati Uniti u l-Ġappun talbu l-istabbiliment ta’ panil għad-diskussjoni dwar l-istess kwistjonijiet fl-istess ġurnata. L-Arġentina żammet ukoll ir-restrizzjonijiet fis-settur tas-servizzi tar-riassigurazzjoni. Fi Frar 2011, ir-regolatur Arġentin tal-assigurazzjoni (Superintendencia de Seguros de la Nacion jew SSN) ħareġ riżoluzzjoni li tibdel il-qafas regolatorju għar-riassigurazzjoni. Fost id-dispożizzjonijiet ewlenin tiegħu, ir-regolament il-ġdid jillimita l-aċċess għas-suq billi jawtorizza biss lil kumpaniji nazzjonali jew lil fergħat li huma stabbiliti lokalment ta' kumpaniji barranin sabiex jipprovdu servizzi tar-riassigurazzjoni fil-pajjiż. Ma sar l-ebda progress. Is-sitwazzjoni ma tjibitx fir-rigward tal-aċċess għall-akkwist pubbliku fil-Brażil. Fl-2010, il-Brażil introduċa marġni preferenzjali orizzontali ta' 25% fil-leġiżlazzjoni nazzjonali tiegħu tal-akkwist pubbliku li ġiet applikata mill-ewwel fis-settur tat-teknoloġija tal-informazzjoni u l-komunikazzjoni (ICT). Fl-2012 ma sar l-ebda progress. Sa mill-aħħar kwart tal-2011, il-Brażil issikka wkoll il-proċeduri tiegħu għall-importazzjonijiet tat-tessuti u l-ħwejjeġ permezz ta' kontrolli doganali iżjed stretti. Bħalissa l-importazzjonijiet tat-tessuti u l-ħwejjeġ għaddejjin mill-proċeduri doganali griżi u ħomor. Dan ifisser li l-oġġetti huma soġġetti għal spezzjoni fiżika u l-kampjuni jistgħu jkunu soġġetti għal testijiet fil-laboratorji. Ma jista’ jiġi rrapportat l-ebda progress. 2. OSTAKOLI SINIFIKANTI OĦRA INKLUŻI PRIJORITAJIET GĦAT-TIBR TA' DIN IS-SENA Minbarra l-ostakoli identifikati bħala mhux solvuti fit-TIBR tal-2012, numru ta’ ostakoli ġodda għall-aċċess għas-suq li feġġew tul din is-sena ddaħħlu fil-lista tal-prijoritajiet għal azzjoni ta’ infurzar. a. Ostakoli ġodda It-TIBR tal-2012 irrapporta li f’Settembru 2011, il-Brażil kien żied it-taxxa fuq il-prodotti industrijali (IPI) fuq il-bejgħ tal-karozzi u t-trakkijiet li ma jilħqux ċerti kundizzjonijiet tal-produzzjoni lokali. Ir-regoli temporanji tal-IPI tal-2011 ġew sostitwiti minn regoli ġodda f’Ottubru 2012 għall-perjodu bejn l-2013 u l-2017, b’iktar kundizzjonijiet u rekwiżiti (l-hekk imsejjaħ programm ta’ appoġġ INOVAR-AUTO). Il-manifatturi lokali ser jibqgħu jibbenifikaw minn tnaqqis fuq it-taxxa tal-IPI jekk jikkonformaw mal-kundizzjonijiet li jikkonċernaw, fost affarijiet oħra, l-investiment fir-R&Ż u l-prestazzjoni ta’ numru dejjem jiżdied ta’ passi tal-manifattura fil-Brażil. It-tnaqqis fit-taxxa jingħata fil-forma ta’ kreditu inkrementali taT-taxxa li huwa marbut mal-użu ta’ partijiet tal-karozzi prodotti domestikament. B'hekk, fil-prattika l-Brażil tawwal ir-reġim fiskali diskriminatorju li daħal fis-seħħ inizjalment fl-2011. Ir-reġim ta’ bejn l-2013 u l-2017 ikompli jipprovdi inċentivi għall-produzzjoni lokali għad-dannu tal-importazzjonijiet. L-użu ta’ taxxi indiretti biex tingħata protezzjoni lill-manifatturi Brażiljani kontra l-importazzjonijiet mhuwiex limitat għas-settur awtomobilistiku. Miżuri problematiċi ġew irrapportati wkoll f’oqsma oħra, bħall-elettronika u t-tagħmir tat-telekomunikazzjoni. Hemm tħassib dwar il-possibiltà tal-estensjoni tal-prattiċi fiskali dubjużi f’oqsma oħra, fosthom bl-għan li jissussidjaw il-kumpaniji tal-esportazzjoni Brażiljani. Il-problemi identifikati fir-rigward tat-tassazzjoni interna komplew jiżdiedu bid-deċiżjoni tal-Brażil, f’Ottubru 2012, wara deċiżjoni f'summit tal-Mercosur li tgħolli t-tariffi fuq 100 linja sar-rata kkonsolidata tad-WTO bħala eċċezzjoni għat-tariffa komuni tal-Mercosur. Filwaqt li dan ma jmurx kontra l-impenji tad-WTO, id-deċiżjoni mhix konformi mal-impenn politiku tal-G20 li jżommu lura milli jieħdu miżuri biex jirrestrinġu l-importazzjonijiet. Ħafna prodotti huma inklużi, bħall-prodotti taċ-ċeramika u refrettarji, il-karta, il-ħjut tal-visk, il-patata pproċessata, il-kimika, eċċ., li ħafna minnhom huma ta’ importanza ekonomika sinifikanti għall-UE. Fil-bidu tal-2013 hija mistennija żieda fit-tariffi ta’ 100 linja oħra bħala eċċezzjoni għat-tariffa komuni tal-Mercosur. Dwar il-karozzi, fil-Brażil hemm tendenza li qed jimplimenta regolamenti domestiċi u proċeduri ta’ ċertifikazzjoni proprji għall-partijiet tal-karozzi meta fl-imgħoddi l-prodotti bil-marka u ċ-ċertifikazzjoni tan-NU/KEE kienu jiġu aċċettati fil-Brażil mingħajr ittestjar, ċertifikazzjoni u mmarkar addizzjonali. Idealment, il-Brażil għandu jissieħeb fil-ftehim multilaterali dwar l-adozzjoni tal-preskrizzjonijiet tekniċi uniformi u l-għarfien reċiproku tal-approvazzjoni għall-karozzi u partijiet tal-karozzi (Ftehim tan-NU/KEE 1958) iżda għad m’hemmx ir-rieda politika li dan isir. Modi alternattivi biex tiġi ffaċilitata l-aċċettazzjoni min-naħa tal-Brażil ta’ dawn il-proċeduri ta’ evalwazzjoni tal-konformità (ittestjar u awditjar) li jsiru fl-UE jkunu ta’ għajnuna għall-manifatturi tal-UE. Ix-xejra tar-rekwiżiti ta’ kontenut lokali msemmija fil-każ tal-Brażil u tal-Indja kif spjegat hawn fuq tista' ukoll tiġi osservata fiċ-Ċina, għalkemm ir-rekwiżiti dwar il-kontenut lokali ġeneralment ma jkunux ippubblikati fir-regolamenti nazzjonali jew lokali Ċiniżi. Dan ma jfissirx li ma jeżistux, iżda li saru pjuttost aktar sofistikati u moħbija milli kienu fl-imgħoddi. Fis-snin riċenti, l-akkwist pubbliku sar ukoll qasam ta' tħassib qawwi. L-akkwist pubbliku fiċ-Ċina huwa primarjament irregolat minn żewġ liġijiet - il-liġi dwar l-Akkwist Pubbliku (il-valur tas-suq stmat huwa ta’ CNY 1.13 triljun; dan ma japplikax għall-impriżi tal-Istat (State Owned Enterprises [SOE] u l-Liġi dwar is-Sejħiet għall-Offerti (il-valur stmat tas-suq huwa ta’ CNY 8.3 triljun; dan japplika għall-SOEs). F’ċertu każijiet, il-gvernijiet lokali stipulaw rekwiżiti dwar il-kontenut lokali ta’ 70%. Fil-prattika, ir-rekwiżit għal “prodotti domestiċi” fid-dokumenti tal-offerti u n-nuqqas ta’ gwida ċara fuq id-definizzjoni ta’ “prodotti domestiċi” bħal dawn żammew lill-kumpaniji b’investiment barrani li huma stabbiliti fiċ-Ċina milli jkollhom l-istess aċċess għall-kuntratti ta’ akkwist pubbliku. Fl-Arġentina, il-gvern matul l-aħħar snin b’mod inkwetanti u attiv qed jara li ċertu setturi u industriji jżidu l-kontenut lokali fil-proċessi ta' produzzjoni tagħhom. Bħala riżultat ta’ dan firxa wiesgħa ta’ setturi u industriji huma marbuta minn rekwiżiti ta’ kontenut lokali li jinkludu: l-estrazzjoni mill-minjieri, il-karozzi, iż-żraben, l-agrikoltura, il-makkinarju, il-materjali tal-kostruzzjoni, il-mediċini, il-kimika u t-tessuti. Is-setturi tas-servizzi huma wkoll ikkonċernati ħafna dwar il-politika tal-gvern: Il-banek, l-assigurazzjoni, u s-servizzi tal-midja huma marbuta minn rekwiżiti tal-kontenut lokali tqal. F'April 2012, fl-Arġentina, il-Gvern ħa d-deċiżjoni li jesproprija 51 % tal-ishma YPF tal-kumpanija Spanjola Repsol u 51 % tal-ishma f'Repsol YPF GAS S.A., tal-kumpanija Spanjola Repsol Butano S.A. L-ewwel nett, din l-esproprjazzjoni tista' tkun diskriminatorja peress l-ishma fil-YPF ta' azzjonist wieħed biss kienu esproprijati, mhux oħrajn. It-tieni, għall-kuntrarju tad-dispożizzjonijiet tat-Trattat Bilaterali bejn Spanja u l-Arġentina dwar l-Investiment, l-Arġentina ma pprovdiet ebda kumpens għat-telf tas-sid preċedenti. L-Indja għadha kif innotifikat lill-Kumitat tat-TBT dwar l-intenzjoni tagħha li timponi skema ta’ reġistrazzjoni obbligatorja fuq il-prodotti tal-elettronika u tat-teknoloġija tal-informatika. Is-sistema li qed tiġi ppjanata (eż. l-obbligu li jiġu ttestjati l-prodotti fil-laboratorji Indjani minn April 2013) tistabbilixxi proċedura tal-evalwazzjoni tal-konformità li hija stretta aktar minn dak li hu meħtieġ fir-rigward tar-riskji li joħloq in-nuqqas ta’ konformità. Fl-UE, prodotti bħal dawn jitqiesu prodotti ta' riskju baxx u b'hekk huma soġġetti għad-dikjarazzjoni ta' konformità tal-fornituri. Il-kummerċ ta’ dawn il-prodotti bejn l-UE u l-Indja jista’ jiġi affettwat b’mod sinifikanti. Kawża oħra ta’ tħassib hija l-eżenzjoni taċ-Ċina tal-VAT għall-ajruplani reġjonali prodotti domestikament. Din l-eżenzjoni tqajjem diffikultajiet serji skont l-obbligi ta’ non-diskriminazzjoni tad-WTO u tostakola l-aċċess għas-suq għall-produtturi barranin. Din il-kwistjoni ser tkompli tiġi segwita sabiex iċ-Ċina tiġi konformi mal-impenji internazzjonali tagħha. b. Ir-Russja – ostakoli ġodda mal-adeżjoni fid-WTO, minbarra kwistjonijiet ta’ aċċess għas-suq li ilhom pendenti Ir-Russja kkonludiet il-proċess ta’ 18-il sena ta' negozjar għall-adeżjoni mad-WTO u ssieħbet fid-WTO fit-22 ta’ Awwissu 2012. L-adeżjoni ntlaqgħet bħala pass importanti fit-titjib tar-relazzjonijiet kummerċjali ma’ dan il-pajjiż. Madankollu fil-perjodu ta’ qabel l-adeżjoni, ir-Russja żammet jew adottat serje ta’ miżuri protezzjonisti, li l-maġġoranza tagħhom mhumiex konformi mal-impenji tad-WTO tar-Russja. Fir-rigward tat-tariffa fuq ir-riċiklaġġ tal-vetturi, sa mill-1 ta’ Settembru 2012, daħlet fis-seħħ il-leġislazzjoni ta' qafas ġdida u d-digriet ta' implimentazzjoni , li jistabbilixxu sistema ta' riċiklaġġ b'miżati fuq ir-riċiklaġġ għall-vetturi li ser jitqiegħdu fiċ-ċirkolazzjoni. Il-manifatturi domestiċi jistgħu jagħtu garanzija dwar ir-riċiklaġġ tal-vetturi tagħhom minflok iħallsu t-tariffa, filwaqt li l-fornituri barranin iridu jħallsu t-tariffa bħala kundizzjoni għar-reġistrazzjoni tal-karozza importata – miżura li tiddiskrimina b’mod ċar. In-negozjati bilaterali għaddejjin bl-għan li tinstab soluzzjoni għal din il-kwistjoni. Jekk ma jista’ jinkiseb ebda riżultat, l-UE ser tikkunsidra l-ftuħ ta’ proċediment tad-WTO ta' soluzzjoni tat-tilwim. Fuq firxa wiesgħa ta’ prodotti li jinkludu vetturi użati, karta, oqfsa tal-karozzi u bosta oħrajn, ir-Russja mill-adeżjoni mad-WTO lil hawn qed tapplika tariffi tal-importazzjoni li huma ogħla mil-livelli miftiehma (hekk imsejħa kkonsolidati) eż. (billi żżid dazju speċifiku fil-forma ta' prezz tal-importazzjoni minimu mad-dazju ad valorem eżistenti)[9]. Dawn il-miżuri li jmorru kontra l-impenji tad-WTO għandhom jintemmu malajr. In-negozjati bilaterali għaddejjin. Sar xi progress lejn l-emendar ta' numru ta’ linji tariffarji sa Marzu 2013, iżda mhux fir-rigward tat-tariffi fuq l-oqfsa tal-karozza. Dwar it-TBT numru ta’ regolamenti tekniċi (eż. dwar ix-xorb alkoħoliku, il-karozzi u t-tessuti) ġew ippreparati riċentament fil-kuntest tal-Unjoni Doganali (Customs Union (CU))bejn ir-Russja, il-Kazakistan u l-Bjelorussja. Jekk dawn jiġu approvati fil-forma eżistenti tagħhom ser jikkawżaw diffikultajiet lill-operaturi tal-UE biex iqiegħdu l-prodotti tagħhom fis-suq Russu. Ir-Russja ġiet mitluba tikkonforma mal-obbligi tagħha skont il-Ftehim tat-TBT tad-WTO billi tinnotifika l-abbozzi ta’ regolamenti tekniċi fi stadju bikri u xieraq sabiex tagħti l-opportunità lill-Membri l-oħra tad-WTO biex janalizzawhom u jikkummentaw dwarhom. Waslu żewġ notifiki (dwar ix-xorb alkoħoliku u l-karozzi) sa issa iżda r-Russja ma tatx l-opportunità lil Membri WTO oħra biex jikkummentaw dwarha kif mitlub mill-Ftehim TBT. Il-problemi dwar ix-xorb alkoħoliku u t-tessuti ġew diskussi b’mod estensiv f’livell bilaterali u multilaterali. Kien mistenni progress dwar ħafna kwistjonijiet tal-SPS mal-adeżjoni tar-Russja mad-WTO, peress li r-Russja għandha mill-ewwel jum tiżgura b’mod normali il-konformità mal-Ftehim tal-SPS tad-WTO u l-istandards internazzjonali rilevanti. Għandha tiżgura b’mod partikolari li l-miżuri tal-SPS tagħha huma bbażati fuq il-prinċipji ta’ trasparenza u l-ġustifikazzjoni xjentifika u għandha tiggarantixxi li jkunu proporzjonati u ġustifikati. Madankollu, ġew introdotti ostakli ġodda, u għad fadal xi restrizzjonijiet eżistenti. Mill-20 ta’ Marzu 2012, ir-Russja pprojbixxiet l-importazzjoni ta’ annimali ħajjin mill-UE. Il-projbizzjoni sproporzjonata fuq il-majjali għall-qatla ġiet iġġustifikata mill-awtoritajiet Russi minħabba l-irregolaritajiet li nstabu fiċ-ċertifikati tas-saħħa ta' wħud mill-kunsinni mill-UE. Il-produtturi tal-ikel tal-UE għadhom qed jaffaċċjaw dewmien twil jew qed jiġu miċħuda li jerġgħu jkunu awtorizzati jesportaw lejn ir-Russja jew is-CU, u l-istati Membri huma mistiedna jitolbu awditjar tas-sistemi tagħhom. In-negozjati bilaterali għaddejjin iżda sa issa ma hemmx riżultati soddisfaċenti. Riċentement, ir-Russja bdiet sensiela ta' miżuri SPS ġodda rigward il-projbizzjoni ta' laħam imkessaħ u zrieragħ tal-patata mill-Ġermanja. L-UE hija mħassba dwar l-użu sistemiku ta' projbizzjonijiet fuq il-prodotti tagħha mir-Russja malli titfaċċa problema, mingħajr ma tikkunsidra l-prinċipji WTO ta' azzjonijiet ġustifikati u proporzjonati għall-miżuri SPS. Fir-rigward tal-importazzjoni tal-injam mir-Russja, il-ftehim bilaterali bejn l-UE u r-Russja li jikkonċerna żewġ kwoti tar-rata tariffarja (TRQ) għall-abit u l-arżnu kellu jippermetti lill-operaturi tal-UE li jimpurtaw dawn l-ispeċijiet ta' injam b'rati ta' dazju fuq l-esportazzjoni mnaqqsa b'mod sinifikanti sa minn Settembru 2012. Madankollu, il-ħruġ tal-liċenzji tal-esportazzjoni ġie mdewwem b’mod serju u l-UE kellha tqajjem il-kwistjoni f'bosta okkażjonijiet biex tneħħi l-iktar ostakoli importanti. Wara xhur ta’ dewmien, il-ħruġ tal-liċenzji tal-esportazzjoni finalment beda u l-importazzjonijiet tal-injam taħt it-TRQ issa qegħdin jiżdiedu b’mod sinifikanti. L-UE ser tiżgura li din fl-2013 din it-tendenza ma titreġġax lura. c. Implimentazzjoni tal-FTA mal-Korea t’Isfel L-FTA bejn l-UE u l-Korea t'Isfel ilu jkun applikat provviżorjament minn Lulju 2011[10]. Huwa l-ewwel minn ġenerazzjoni ġdida ta’ FTA u huwa kkaratterizzat min-natura wiesa’ u komprensiva tiegħu. Huwa wkoll l-ewwel ftehim ta’ kummerċ ħieles tal-UE ma’ pajjiż tal-Asja tal-Lvant. Il-konlużjonijiet ewlenin, ibbażati fuq tqabbil tad-dejta tal-ewwel sena ta’ implimentazzjoni tal-ftehim (Lulju 2011 – Ġunju 2012) mal-medja tad-dejta mill-ewwel erba' snin (‘il-perjodu ta' referenza') juru li l-esportazzjonijiet tal-UE lejn il-Korea t’Isfel b'mod ġenerali żdiedu bi 37%. Fl-istess ħin, l-importazzjonijiet tal-UE mill-Korea t'Isfel żdiedu marġinalment biss (1 %). Fir-rigward tal-ostakoli għall-kummerċ li fadal, l-istruttura istituzzjonali tal-ftehim tippermetti lill-Kummissjoni sabiex tqajjem kwistjonijiet importanti bħal, fost l-oħrajn, il-projbizzjoni tal-Korea t'Isfel fuq l-importazzjoni tal-laħam taċ-ċanga mill-UE kif ukoll ir-rifjut tal-Korea t'Isfel li taċċetta l-immarkar internazzjonali tan-NU/KEE fuq ċertu partijiet tal-karozzi. Il-Kummissjoni ser tkompli l-isforzi tagħha biex issolvi dawn il-problemi u problemi ta’ aċċess għas-suq għall-benefiċċju tal-industrija tal-UE. Mid-dħul fis-seħħ tal-FTA lil hawn diġà saru xi żviluppi pożittivi eż. fis-settur awtomobilistiku, fir-rigward tal-immarkar tat-tajers, l-aċċettazzjoni taċ-ċertifikati ta’ approvazzjoni tat-tip tan-NU/KEE għall-karozzi proprjetà tal-istess familja, ir-reġistrazzjoni tal-manifatturi tal-partijiet tal-karozzi, it-tkejjil tal-emissjonijiet u l-istandards tal-vetturi elettriċi. d. Ostakoli oħra fis-swieq tal-imsieħba strateġiċi magħżula F’numru ta’ każijiet, ġie osservat progress sinifikanti fir-rigward ta’ numru ta’ ostakoli li ma ġewx irrapportati fit-TIBR tal-2012. Fuq il-kwistjoni tas-Sistemi ta' Riżerva bil-Kompjuter (CRS) li ilha pendenti, iċ-Ċina, bid-dħul fis-seħħ tar-Regolamenti Interim, finalment stabilixxiet qafas legali li jippermetti lill-fornituri tas-CRS barranin biex joperaw fis-suq Ċiniż. Id-diffikultajiet fl-implimentazzjoni ta' dan il-qafas ġdid jidher li għadhom jeżistu u l-Kummissjoni se tkompli timmonitorja mill-qrib is-sitwazzjoni fid-dawl tal-impenji WTO taċ-Ċina Fir-rigward tal-kosmetiċi fiċ-Ċina, id-diffikultajiet għadhom jippersistu fir-rigward tal-approvazzjoni tal-ingredjenti ġodda, u tal-prodotti li fihom ingredjenti ġodda. Madankollu, jista’ jiġi rrapportat xi progress dwar kwistjonijiet oħra tal-kosmetiċi. Pereżempju, matul id-diskussjonijiet bilaterali mal-UE tal-25 ta’ Ottubru 2012, l-Amministrazzjoni tal-Istat għall-Ikel u d-Drogi (SFDA) ikkonfermat li wara konsultazzjonijiet estenstivi mal-industrija u mal-imsieħba kummerċjali, iddeċidiet li tipposponi l-legiżlazzjoni maħsuba fuq ir-riklassifikazzjoni ta’ numru konsiderevoli ta’ kategoriji ta’ prodotti minn prodotti “mhux speċjali” għal “speċjali”[11]. Riklassifikazzjoni ta’ dan it-tip kien ikollha rekwiżiti diffiċli b'mod sinifikanti. Il-pjanijiet għall-futur ikollhom jiġu kkunsidrati fil-kuntest tar-reviżjoni tas-CHMR (regolament bażiku dwar il-Kosmetiċi fiċ-Ċina) li hija ppjanata bejn l-2013 u l-2014. Iċ-Ċina indikat li tista' tikkunsidra li tbiddel minn sistema ta' approvazzjoni ta' qabel it-tqegħid fis-suq għal sistema ta' reġim ta' notifika. Madankollu, għadu mhux ċar jekk dan hux ser ikun il-każ għall-prodotti kosmetiċi kollha. Fir-rigward tar-regolamenti taċ-Ċina dwar is-CO2/l-effiċjenza tal-fjuwil il-Ministeru tal-Industrija u t-Teknoloġija Informatika (MIIT) ħabbar li l-pjanijiet għal mira ta’ konsum uniformi ġew posposti u li, minflok, l-MIIT kien se juża sistema ta’ medja korporattiva (bħalma jseħħ fl-UE). Madankollu, l-MIIT indika wkoll li fil-kalkolu ta’ din il-medja ma kienx ser ikun possibbli l-ġbir ta' flotta prodotta b'mod domestiku ma' flotta importata, u dan huwa problematiku peress li l-vetturi importati normalment ikunu ikbar, ogħla, u jkunu vetturi speċjalizzati, li spiss ikunu itqal u jikkonsmaw iktar. In-nuqqas ta’ possibilità ta' ġbir jista’ jagħmilha diffiċli sabiex tintlaħaq il-mira medja għall-flotta importata. Fl-aħħar, iċ-Ċina pposponiet l-abbozz tal-politika tal-ipprezzar tal-NDRC dwar l-apparat mediku impjantabbli li stipula prezz massimu fuq l-impjanti mediċi u pprevediet kalkolu tal-prezz massimu kkumplikata iżda diskriminatorja bejn il-prodotti domestiċi u dawk impurtati. Hemm ir-riskju li din il-miżura terġa' tiġi introdotti wara t-tranżizzjoni tat-tmexxija, iżda għalissa dawn il-pjanijiet ta’ ipprezzar mhumiex qed jiġu segwiti. L-Istati Uniti ħabbru li fl-2013 r-regola finali li ilha pendenti dwar l-Enċefalopatija Sponġiformi Bovina (Bovine Spongiform Encephalopathy(BSE)) ser tiġi ppubblikata u r-regola dwar id-Deni Klassiku tal-Ħnieżer ser tidħol fis-seħħ. Barra minn hekk, fi tmiem l-2012, in-notifika proposta għall-mard vesikulari tal-ħnieżer, li tirrikonoxxi li xi reġjuni Taljani huma ħielsa minn din il-marda, ġiet ippubblikata għall-kummenti tal-pubbliku. L-UE tipprevedi li ftit żmien wara l-pubblikazzjoni ta’ dawn ir-regoli, jerġgħu jibdew l-esportazzjonijiet tal-UE ta’ bovini, ħnieżer u l-prodotti tagħhom lejn l-Istati Uniti. Madankollu, l-UE tibqa’ imħassba minħabba d-dewmien estremament twil fit-trattament ta’ applikazzjonijiet oħra għall-esportazzjonijiet tal-SPS sottomessi mill-UE eż. tuffieħ, lanġas u bżar ħelu. Il-Brażil ħabbar li l-miżuri tal-SPS relatati mal-importazzjoni tar-ruminanti (eż. il-bovini u l-ovini) u l-prodotti tagħhom mill-UE, relatati mal-Enċelopatiji Sponġiformi Trasferibbli (TSE), jistgħu jiġu allinjati malajr mal-istandard internazzjonali rilevanti u jiġi awtorizzat il-kummerċ. Min-naħa l-oħra, il-Brażil ma għamel l-ebda progress sinifikanti fl-eżekuzzjoni tal-kalendarju ta’ żjarat lill-Istati Membri tal-UE. Dan ikompli jaffettwa b’mod negattiv u serju ħafna l-esportazzjonijiet mill-UE, l-iktar tal-prodotti ta’ valur miżjud li għandhom oriġini mill-annimali. 3. Kif għandhom jiġu kkombinati l-għodod disponibbli biex jiġu indirizzati l-ostakoli għall-kummerċ? Din it-taqsima għandha l-għan li tipprovdi ħarsa ġenerali dwar kif għandhom jiġu kkombinati u użati l-għodod differenti disponibbli għall-UE. a. Diplomazija kummerċjali Id-diplomazija kummerċjali hija element importanti tar-relazzjonijiet esterni tal-UE u li jsiru kemm fil-livell operattiv fi ħdan l-istituzzjonijet tal-UE, b’kooperazzjoni mill-qrib mad-delegazzjonijiet tal-UE fuq il-post, u l-amministrazzjonijiet tal-Istati Membri, u bħala eżerċizzju mwettaq fl-ogħla livell politiku matul is-summits u l-kuntatti bilaterali. Il-mod li bih l-UE twettaq id-diplomazija kummerċjali u r-relazzjonijiet ekonomiċi esterni, jirrifletti t-talba tal-Kunsill Ewropew biex ikun hemm sinerġiji mtejba bejn l-UE u l-livelli nazzjonali, li jkunu konsistenti mad-dispożizzjonijiet tat-Trattati, għal koordinazzjoni msaħħa bejn l-atturi istituzzjonali, għal integrazzjoni aħjar tal-istrumenti u l-politiki rilevanti kollha, u sabiex il-laqgħat tas-summits ma' pajjiżi terzi jintużaw b'mod aktar effettiv. Id-diplomazija kummerċjali hija parti mill-approċċ koerenti tal-UE dwar l-azzjoni esterna. Normalment id-diplomazija kummerċjali hija l-aktar mod veloċi biex tittratta l-ostakoli kummerċjali peress li ma tirrikjedix kuntest speċifiku, bħal fil-każ tan-negozjati tal-FTA, jew strateġija ta’ tilwim twila u kumplessa bħal fil-każ tat-tilwim kummerċjali. Il-kuntatti diretti mal-awtoritajiet lokali jistgħu jkunu suffiċjenti biex jiġu enfasizzati l-ostakoli, u jenfasizzaw l-inkonsistenza ta’ ċerti miżuri mal-impenji tad-WTO. Barra minn hekk, dan il-mod biex jiġu indirizzati l-ostakoli kummerċjali huwa tabilħaqq għodda diplomatika, peress li l-objettiv huwa preċiżament dak li jiġu solvuti l-kwistjonijiet, u dan jissuġġerixxi li ebda naħa ma għandha x’titlef filwaqt li l-oħra tirbaħ. Dan jevita r-riskju li jeskala t-tilwim u l-miżuri ta’ ritaljazzjoni, legali jew mhux. Madankollu, l-effiċjenza tad-diplomazija kummerċjali hija soġġetta għall-possibilità li tikkonvinċi lill-pajjiż ikkonċernat li huwa fl-interess tiegħu stess li jindirizza l-ostakoli inkwistjoni. Dan b'mod partikolari jiddependi fuq: · il-possibbiltà li jintwera b’mod konvinċenti li t-tneħħija tal-ostakolu toħloq benefiċċji għall-konsumaturi u l-kumpaniji, sal-punt li jaqbeż it-telf tal-benefiċċju għall-kumpaniji oħrajn li qegħdin f’kompetizzjoni diretta mal-kumpaniji tal-UE u li jbatu minħabba l-ostakolu. · il-kapaċità tal-UE li tipprovdi soluzzjonijiet alternattivi konvinċenti, proposti konkreti, idealment ibbażati fuq l-esperjenza tagħha stess u r-rikkezza tal-esperjenza fl-Istati Membri tagħha u t-tagħlimiet li jkunu nstiltu. Kooperazzjoni regolatorja jew djalogi li huma għodda utli sabiex isir dan. Tali kooperazzjoni għandha tkun integrata b'mod sħiħ u għandha tappoġġja l-aġenda ekonomika esterna komprensiva tal-UE vis-à-vis pajjiż partikolari, u b'hekk tikkumplimenta n-negozjati kummerċjali u tiffaċilita l-aċċess għas-suq[12]. · il-possibbiltà li l-kwistjoni tinstema' fil-Qorti: tista' tkun ta’ suċċess jekk it-theddida ta’ tilwima toħloq deterrent suffiċjenti biex il-pajjiż ikun motivat sabiex ineħħi l-ostakolu. F’dak is-sens, proċess ta’ soluzzjoni tat-tilwim kredibbli u effiċjenti huwa kruċjali biex jinkisbu r-riżultati min-naħa tad-diplomazija kummerċjali. Dan juri li l-effettività tad-diplomazija kummerċjali tkun ħafna ogħla meta tintuża flimkien ma’ strumenti oħrajn, peress li l-iktar għodod prattiċi jistgħu jiksbu riżultati biss jekk jiġu megħjuna minn mekkaniżmi ta’ sanzjonijiet kredibbli. b. Soluzzjoni tat-tilwim F'termini ta' soluzzjoni tat-tilwim, l-UE ilha waħda mill-aktar membri attivi tad-WTO għal dawn l-aħħar 17-il sena, kemm ilu li nħoloq il-Korp għas-Soluzzjoni tat-Tilwim (DSB) fl-1995[13]. Matul l-aħħar sentejn, l-UE nediet ħames tilwimiet offensivi ġodda. Bħalissa l-UE qed tappella r-regoli fuq il-kontenut lokali, ħruġ ta' liċenzji tal-importazzjonijiet b'mod diskret, restrizzjonijiet tal-esportazzjoni u l-abbuż ta' dazji antidumping u kumpensatorji imposti minn pajjiżi terzi kontra l-esportazzjonijiet mill-UE. Matul l-istess żmien, l-UE kisbet rebħiet importanti fis-soluzzjoni tat-tilwim tad-WTO: l-UE rebħet kawża importanti kontra r-restrizzjonjiet taċ-Ċina għall-esportazzjonijiet ta' materja prima u żgurat li l-ispirti tal-UE fil-Filippini bbenefikaw minn trattament nondiskriminatorju. L-UE solviet ukoll t-tilwima mal-Istati Uniti li kienet ila pendenti dwar "il-metodoloġija zeroing" fuq l-antidumping. Il-litigazzjoni wiesgħa mal-Istati Uniti dwar l-Inġenji tal-Ajru Ċivili Kbar tkompli, u l-UE kisbet deċiżjonijiet importanti tad-WTO kontra s-sussidji illegali tal-Istati Uniti għall-Boeing. Sabiex ikompli jissaħħaħ il-pilastru tal-infurzar tal-politika kummerċjali tal-UE, dan l-aħħar il-Kummisjoni pproponiet ukoll titjib fir-regoli sabiex jissaħħu d-drittijiet tal-UE fi ħdan ftehimiet kummerċjali internazzjonali[14]. L-għan huwa li jippermettu lill-UE tirreaġixxi malajr u b'mod effiċjenti sabiex tiddefendi d-drittijiet tagħha. Il-Kummisjoni qiegħda tipproponi Regolament li jistabbilixxi qafas ċar u prevedibbli għall-adozzjoni ta' atti ta' implimentazzjoni wara tilwimiet kummerċjali internazzjonali li għandhom impatt ekonomiku negattiv fuq l-UE. c. L-użu effettiv tal-Kumitati tad-WTO Fir-rigward ta' regolamenti tekniċi u proċeduri ta' valutazzjoni tal-konformità, l-UE, flimkien mal-Istati Uniti, hija l-aktar Membru attiv tad-WTO fil-Kumitati OTK u SPS. Il-laqgħat tal-Kumitat OTK f'Ġinevra huma għodda effettiva biex jiġi enfasizzat it-tħassib tal-UE bir-regolamenti tekniċi introdotti minn Membri oħra tad-WTO, titjib tat-trasparenza ta' rekwiżiti bħal dawn, iżidu l-għarfien u jibnu alleanzi ma' Membri oħra affettwati tad-WTO. Il-laqgħa ta’ Marzu 2012 tal-Kumitat tal-OTK iddiskutiet 65 kwistjoni kummerċjali speċifika - l-ogħla numru s'issa - li minnhom l-UE qajmet jew appoġġjat 35. L-approċċ proattiv tal-UE mhuwiex limitat għall-Kumitati OTK u SPS u jestendi għall-Kumitati l-oħra kollha tad-WTO. Il-Proċeduri ta' Ħruġ ta' Liċenzji tal-Importazzjoni u l-Kumitati tal-Miżuri tal-Investiment Relatati mal-Kummerċ (TRIMs) huma l-aktar rilevanti fir-rigward tal-ostakoli għall-kummerċ imsemmija f'dan ir-rapport. d. Negozjati FTA Negozjati ta' Ftehim Kummerċjali Preferenzjali, u b'mod partikolari FTAs u Ftehim ta' Kummerċ Ħieles Profond u Komprensiv (DCFTA), iżda anki n-negozjati ta' adeżjoni tad-WTO jistgħu jkunu strument utli biex jiġu indirizzati ċerti miżuri speċifiċi li jxekklu l-kummerċ f'pajjiżi terzi, flimkien mal-istrumenti l-oħrajn imsemmija iktar 'il fuq. Fost is-sitt pajjiżi u reġjuni diskussi f'dan ir-rapport, bħalissa l-UE qed tinnegozja FTAs ma' tnejn partikolari, l-Indja u l-Brażil / l-Arġentina (bħala parti minn Mercosur) u daqt ser tidħol f'negozjati mal-Ġappun u possibilment mal-Istati Uniti fil-ftit xhur li ġejjin. Dawn in-negozjati, flimkien mad-diskussjonijiet dwar il-Ftehim il-Ġdid mar-Russja jistgħu jfasslu qafas pożittiv biex jiġu indirizzati l-ostakoli għall-kummerċ, għal numru ta' raġunijiet: L-ewweln ett, fin-negozjati, il-pożizzjoni tal-UE bħala destinazzjoni ewlenija tal-esportazzjonijiet tagħtiha l-opportunità li tislet konċessjonijiet minn pajjiżi terzi li għandhom inċentiv qawwi biex jinnegozjaw ma' suq integrat ta' 500 miljun konsumatur. It-tieni, ftehimiet bħal dawn huma preċiżament imfassla sabiex jindirizzaw għadd kbir ta' ostakoli b'mod simultanju u, fejn possibbli, sabiex jinkludu dixxiplini iktar stretti mir-regoli eżistenti fuq il-kummerċ internazzjonali. Għal dan il-għan, l-UE għandha l-għan li tikseb iktar permezz ta' dawn id-diskussjonijiet milli minn sempliċi infurzar tar-regoli eżistenti. Finalment, FTAs ta' ġenerazzjoni ġdida jistgħu jħaffu s-soluzzjoni tat-tilwim dwar il-kummerċ peress li jinkludu mekkaniżmi bilaterali ta' soluzzjoni tat-tilwim, fuq il-bażi ta' mudell tad-WTO. L-FTAs waqqfu wkoll struttura komprensiva ta' gruppi ta' ħidma settorjali u tematiċi u kumitati biex jiżguraw implimentazzjoni xierqa tal-ftehim u biex jipprevjenu li fil-futur jinħolqu ostakoli ġodda. Madankollu, bħala għodda ta' aċċess għas-suq, il-ftehimiet kummerċjali preferenzjali għandhom ukoll il-limitazzjonijiet tagħhom. Pereżempju, hemm okkażżjonijiet ta' darba: l-ostakoli li mhux ser ikunu solvuti permezz tal-proċess, jew li jkunu feġġew wara, ser ikollhom jiġu indirizzati permezz ta' kanali oħrajn. Barra minn hekk, iż-żmien meħtieġ biex jiġu nnegozjati u adottati FTAs mhux dejjem jipprovdi tqabbil tajjeb għal ċikli kummerċjali ferm iktar veloċi. Finalment, diffiċli jinstab il-bilanċ tal-konċessjonijiet u dan spiss ifisser li mhux l-ostakli kummerċjali kollha jistgħu jiġu indirizzati fl-istess ħin u b'mod speċifiku u uħud iridu jingħataw prijorità biex jintlaħaq ftehim li huwa sodisfaċenti b'mod ġenerali. 5. KONKLUŻJONI Il-kummerċ huwa mistenni li jixprunaw ħafna mit-tkabbir ekonomiku tal-UE għas-snin li ġejjin. Ser jipprovdi wkoll wieħed mill-iktar testijiet importanti għall-kompetittività tal-kontinent tagħna fis-swieq globali permezz tal-kapaċità tal-industrija tagħha sabiex tikkonsolida l-ktajjen reġjonali tal-valur u tkun parti integrali minn dawk globali. F'dan il-kuntest, il-Kummissjoni beħsiebha tkompli ssaħħaħ l-istrumenti tas-sħubija tagħha skont l-Istrateġija ta' Aċċess għas-Suq biex jindirizzaw ostakoli għall-kummerċ u l-investiment madwar id-dinja biex jiġu żgurati kundizzjonijiet ekwi bil-għan li jiġi sfruttat il-potenzjal ekonomiku kollu tagħna. Biex trendi iktar effettivi l-isforzi kollettivi ta' diplomazija kummerċjali li tagħmel fuq il-post f'pajjiżi terzi, immexxija mill-Kummissjoni, mid-Delegazzjonijiet u mill-Istati Membri tal-UE, il-Kummissjoni sejra tirrevedi u taġġorna b'mod partikolari l-lista ta' ostakoli ewlenin fis-swieq tal-imsieħba kummerċjali ewlenin tagħna u tipprovdi lill-Istati Membri b'annotazzjonijiet biex ikunu jistgħu jgħaddu messaġġi mogħtija fi grupp fil-kuntatti tagħhom mal-awtoriatjiet tal-pajjiżi kkonċernati. Id-diplomazija kummerċjali se tibbenefika milli jsir l-aħjar użu tal-istrumenti u l-politiki rilevanti kollha, u mil-laqgħat tas-summit ma' pajjiż terzi u r-relazzjonijiet esterni tal-UE kollha kemm huma – Is-Servizz Ewropew għal Azzjoni Esterna (SEAE) jiżgura dawn l-isforzi u jaħdem lejn konsistenza ikbar. L-UE għadha l-ikbar esportatur, importatur, investitur dirett barrani u riċevitur ta' investiment dirett barrani fid-dinja. Irnexxielha żżomm is-sehem tagħha ta' 20% ta' esportazzjonijiet totali fid-dinja[15] matul is-snin minkejja l-kriżi ekonomika u l-bidliet drammatiċi li fformaw il-kummerċ dinji matul l-aħħar 30 sena. Is-surplus enormi tagħha fil-kummerċ tal-manifattura ta' EUR 281 biljun - ċifra li żdiedet b'ħames darbiet mis-sena 2000 – kienet ferm iktar milli sempliċi kumpens għaż-żieda tal-kont tal-enerġija matul l-istess perjodu. Is-surplus tal-UE fis-servizzi ġie moltiplikat għal iktar minn 20 darba f'10 snin, tant li laħaq EUR 108 biljun fl-2011, u l-bilanċ kummerċjali fl-agrikoltura tal-UE qabeż minn defiċit ta' EUR 3 biljun fis-sena 2000 għal surplus ta' madwar EUE7 biljun fl-2011. B'appoġġ ta' dawn ir-rekords storiċi, il-Kummissjoni, flimkien mal-Istati Membri sejra tkompli ssaħħaħ l-isforzi tagħha biex tneħħi l-ostakoli fil-pajjiżi terzi permezz ta' azzjoni konċertata u billi tuża taħlita tal-mezzi kollha li għandha għad-dispożizzjoni biex tiżgura aċċess ġust għas-suq. Minbarra d-diplomazija kummerċjali mwettqa minn Brussell u fuq il-post, dawn jinkludu l-użu tal-Kumitati tad-WTO b'mod effettiv, l-infurzar ta' impenji meħuda fi ftehimiet multilaterali u bilaterali anki permezz ta' soluzzjonijiet tat-tilwim imfassla kif xieraq, meta jkun hemm bżonn, meta l-imsieħba tal-UE ma jirrispettawx l-obbligi internazzjonali tagħhom, u l-isfruttar bl-aqwa mod tan-negozjati tal-FTA biex jiġu solvuti ostakoli għall-kummerċ b'mod sistemiku. [1] "B'bidu fl-2011 u mbagħad kull sena qabel il-Kunsill Ewropew tar-rebbiegħa, se tippre¿enta rapport dwar l-ostakli għall-kummerċ u l-investiment li jidentifika modi kif jista' jittejjeb l-aċċess għas-suq u l-ambjent regolatorju għall-kumpaniji tal-UE" f’Ewropa 2020, Strateġija Ewropea għal tkabbir intelliġenti, sostenibbli u inklussiv,http://ec.europa.eu/research/era/docs/en/investing-in-research-european-commission-europe-2020-2010.pdf [2] Kummerċ, Tkabbir u Affarijiet Dinjija, COM(2010) 612, 9.11.2010. http://eur-lex.europa.eu/LexUriServ/LexUriServ.do?uri=COM:2010:0612:FIN:MT:PDF http://trade.ec.europa.eu/doclib/docs/2010/november/tradoc_146955.pdf [3] Dokument ta' Ħidma tal-Persunal tal-Kummissjoni dwar is-sorsi esterni ta’ tkabbir, Rapport dwar il-Progress fuq il-kummerċ tal-UE u r-relazzjonijiet tal-investiment mal-imsieħba ekonomiċi ewlenin, 2012, http://trade.ec.europa.eu/doclib/docs/2012/july/tradoc_149807.pdf [4] http://trade.ec.europa.eu/doclib/docs/2012/november/tradoc_146955.pdf [5] U f’xi ka¿ijiet l-Argentina / il-Merkosur [6] data.worldbank.org/indicator/NY.GDP.MKTP.KD.ZG/countries?display=default [7] ec.europa.eu/economy_finance/publications/european_economy/2012/pdf/ee-2012-7_en.pdf [8] F'Mejju 2012 ingħatat Ċertifikazzjoni Obbligatorja taċ-Ċina għall-Prodotti tas-Sigurtà tal-Informazzjoni (CC-IS) lil intrapriża b’sid barrani (FOE), fuq il-bażi ta’ liċenzja tal-Ittestjar tal-Kriptaġġ mill-OSCCA. Din kienet l-ewwel darba li ngħatat liċenzja tal-Ittestjar tal-Kriptaġġ lil FOE mill-OSCCA. Madankollu, iċ-ċertifikazzjoni kienet tiddependi fuq il-ħtieġa li ċ-ċipp li tintuża fuq smart card tiġi prodotta minn manifattur tas-semikondutturi Ċiniż b’algoritmi nazzjonali ta’ kriptaġġ Ċiniżi integrati fihom (Sors: Dokument ta’ Pożizzjoni tal-Kamra tal-Kummerċ tal-Unjoni Ewropea fiċ-Ċina 2012). [9] Ta' min jgħid li sitwazzjoni simili tista’ isseħħ fil-każ tal-Ukraina, li qiegħda fil-proċess li tirrevedi wħud mir-rati applikati tagħha. Barra minn hekk, l-Ukraina nediet ukoll proċedura tad-WTO għar-reviżjoni tar-rati kkonsolidati tagħha għal numru kbir ta’ linji tariffarji, u dan jista’ joħloq preċedent mhux mixtieq. [10] L-FTA qed ikun applikat provviżorjament fl-UE sakemm jiġi rratifikat mill-Istati Membri kollha. Is-sitwazzjoni tar-ratifikazzjoni tista' tiġi vverifikata fuq il-websajt tal-Ftehimiet tal-Kunsill: http://www.consilium.europa.eu/policies/agreements/search-the-agreements-database?command=details&id=&lang=en&aid=2010036&doclang=MT [11] WTO TBT notifika G/TBT/N/CHN/887 [12] Pereżempju kif spjegat fid-dettall fir-Reviżjoni tas-Suq Uniku fl-2007 - http://ec.europa.eu/citizens_agenda/docs/sec_2007_1519_en.pdf [13] Minn 452 kwistjoni li tressqu lid-DSB minn Novembru 2012, l-UE kienet involuta f'87 każ offensiv (u 73 każ difensiv), jiġifieri 19,2 % tal-każijiet kollha, 66 minnhom kontra wieħed mis-sitt pajjiżi / reġjuni identifikati f'dan ir-rapport (32 kontra l-Istati Uniti, 4 kontra l-Brażil, 8 kontra l-Arġentina, 10 kontra l-Indja, 6 kontra l-Ġappun, 6 kontra ċ-Ċina, l-ebda kontra r-Russja s'issa), jiġifieri 75.9% tal-każijiet offensivi tal-UE. [14] trade.ec.europa.eu/doclib/press/index.cfm?id=856 [15] Minbarra l-kummerċ fl-oġġetti, iż-żejt u l-gass; sors dejtabejż UN-COMTRADE